(1590) Ridders ghewapent na hen comen gereden , de ouerste daer af was Sorborijn ende zijn Broeders , ende wt heydenisse gheboren De Keyser dit Volck siende was seer verschrict ende riet Ioncker Ian dat hy vlien soude tot by huer ander Volck , want wy niet teghen hen allen mogen ghedueren sprack de Keyser : Ioncker Ian zeyde Vader dat en sal my nemmermeer ghebueren dat ick vlien sal eer ich weete wat het voor volck is , ende dat ickse eerst hebbe versocht , nu moet ick proeven mijn cracht , my dunct ick soudese wel alle gader die ick sie allene verslaen .De Keyser dit hoorende schaemde hem dat hy den Ionck - heere alleen inden last laeten soude ende is by hem ghebleeven , oock hadde hy voor een ghewoonte , wanneer hy op de Iacht reet of erghens op de Frontieren van zijn lande was , soo was hy onder zijn cleder so wel bewaert dat men hem niet haest wonden en mochte , desghelijckx was Ioncker Ian ooc bewaert , ende daer was een Pagie , den Keyser ghevolcht , den selven beval hy haestelijck te rijden nae zijn ander Volck want sy een goet stuck van daer waren , ende gheven te kennen in wat last ende noode dat hy ware , twelck de Pagie ghetrouwelijck ghedaen , ende heeft spoorslaechs ghereden tot hy by des Keysers volck quam , des Keysers volck dit hoorende zijn haestelijck den Keyser te hulpe gecomen , maar eer zy byden Keyser conden comen waerender sommighe diet metten doot betaelt hadden .Doen de heydenen den Keyser begonsten te ghenaken zoo riepen zy seer luyde , Keyser dese Iacht moet ghy laten , ter quader ure zijt ghy hier ghecomen , de voorste van hem allen was Sorborijns Broeder , die liet zijn speere sincken ende meende den Keyser te doorrijden , maer ioncker Ian heeft het hem benomen , want met dien dat hy meende den Keyser te door rijden , is hem Ioncker Ian aen gerant ende heeft hem zo met dien swaerde op den helm gheslaghen dat hy hem thooft cloofde tot den Tanden en viel doot van den paerde ghevallen .